เงินบาทเปิดตลาด 32.55/56
ธนาคารกรุงศรีอยุธยา รายงาน เงินบาทเปิดตลาดเช้าอยู่ที่ระดับ 32.55/56 แนวโน้มอ่อนค่าต่อเนื่อง
27 พ.ค. 2553

ธนาคารกรุงศรีอยุธยา รายงาน เงินบาทเปิดตลาดเช้าอยู่ที่ระดับ 32.55/56 แนวโน้มอ่อนค่าต่อเนื่อง
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้าอยู่ที่ระดับ 32.55/56 บาท/ดอลลาร์ ปรับตัวอ่อนค่าเล็กน้อยจากช่วงเย็นวานนี้ที่ระดับ 32.50/53 บาท/ดอลลาร์ และทรงตัวค่อนข้างนิ่ง ขณะที่ค่าเงินในภูมิภาคเริ่มปรับตัวแข็งค่า
"(เงินบาท)ปรับตัวอ่อนค่าเล็กน้อย แต่วันนี้ยังมีโอกาสอ่อนค่ากว่านี้ได้อีกนิดหน่อย" นักบริหารเงิน กล่าว
ปัจจัยหลักที่ตลาดจับตาดูยังคงเป็นเรื่องปัญหาภาวะเศรษฐกิจตกต่ำในยูโรโซนและแนวทางการแก้ไข ซึ่งเชื่อว่าเป็นปัญหาที่ไม่จบได้ง่ายๆ และเริ่มลามไปยังประเทศสเปน หลังเกิดปัญหารุนแรงที่ประเทศกรีซและโปรตุเกส 
สำหรับความเคลื่อนไหวของสกุลเงินหลักต่างประเทศช่วงเช้านี้ เงินเยนอยู่ที่ระดับ 90.00/05 เยน/ดอลลาร์ ปรับตัวแข็งค่าจากระดับ 90.20/23 เยน/ดอลลาร์ ส่วนเงินยูโรอยู่ที่ระดับ 1.2202/06 ดอลลาร์/ยูโร ปรับตัวอ่อนค่าจากระดับ 1.2315/17 ดอลลาร์/ยูโร 
นักบริหารเงิน คาดว่า วันนี้เงินบาทยังคงมีแนวโน้มปรับตัวอ่อนค่า โดยจะเคลื่อนไหวอยู่ในกรอบระหว่าง 32.50-32.60 บาท/ดอลลาร์